Հաջորդը, որը ավելի լուրջ է, եթերի հաշվարկն է, կախված առաջին հերթին կառավարության գործունեության հետ: Այնպես է ստացվել, որ վարչապետի գործունեությունը իբրեւ վարչապետ ամբողջությամբ գումարվում է Հանրապետական կուսակցության քարոզարշավին: Կտրականապես համաձայն չեմ եւ փորձեմ բացատրել, թե ինչու: Կառավարությունը շարունակում է աշխատել, սահմանադրությունը չի ասում, որ քարոզարշավի ժամանակ կառավարությունը կարող է կիսով չափ աշխատել, կարող է նիստեր չհրավիրել, որոշումներ չկայացնել: Վերջապես այս ընթացքում բոլորը ստանում են աշխատավարձ, դուք ստանում եք թոշակներ, ուրեմն պետք է աշխատի այդ համակարգը: Ստանում ենք հոսանք, ստանում ենք ջուր եւ այլն, պետք է աշխատեն բոլոր այն մարմինները, որոնք կարգավորիչ դեր ունեն այս ոլորտում: Ամեն շաբաթ տեղի են ունենում կառավարության նիստեր` 35-40 օրակարգային հարցերով: Այդ բոլոր հարցերը պետք է նախապատրաստել, եւ վարչապետը պետք է անձամբ ծանոթ լինի այս հարցերին, հակառակ դեպքում ուղղակի չի կարող նիստը վարել: ԵՎ ստացվում է մի վիճակ, որ գործող իշխանություններն ունենալով որոշակի առավելություններ այսպես կոչված ադմինիստրատիվ ռեսուրսի տեսանկյունից, ունեն նաեւ որոշակի խնդիրներ այն առումով, որ չեն կարողանում ամբողջությամբ նվիրվել քարոզարշավին: Ուղղակի հնարավոր չէ: Ես այդ ճանապարհով անցել եմ եւ գիտեմ, որ քո ժամանակի ուղիղ կեսը դու ստիպված ես անել այն պարտականությունները, որոնք սահմանադրությամբ եւ օրենքով դու պարտավոր ես անել, այլ կերպ հնարավոր չէ: Եվ եթե, ըստ էության, վարչապետի կամ Հանրապետական կուսակցության ղեկավարների արածը ընդհանրապես չլուսաբանվի, ապա իրենք կհայտնվեն շատ ավելի վատ վիճակում, քան ուրիշները, որոնք կարող են առավոտյան 9-ից մինչեւ գիշեր զբաղվել միայն իրենց քարոզարշավով: Այդ պատճառով մեր առաջարկը դիտորդներին եղել է տարանջատել, նշել` որպես վարչապետ այսքան ժամանակ: